CELEX: C2004/251/46
Language: da
Date: 2004-10-09 00:00:00
Title: Sag T-286/04: Sag anlagt den 9. juli 2004 af Det Forenede Kongerige Storbritannien og Nordirland mod Kommissionen for De Europæiske Fællesskaber

9.10.2004   
            
            
               DA
            
            
               Den Europæiske Unions Tidende
            
            
               C 251/25
            
         Sag anlagt den 9. juli 2004 af Det Forenede Kongerige Storbritannien og Nordirland mod Kommissionen for De Europæiske Fællesskaber
   (Sag T-286/04)
   (2004/C 251/46)
   Processprog: engelsk
   Ved De Europæiske Fællesskabers Ret i Første Instans er der den 9. juli 2004 anlagt sag mod Kommissionen for De Europæiske Fællesskaber af Det Forenede Kongerige Storbritannien og Nordirland ved R. Thompson, QC, og barrister S. Grodzinski, og med valgt adresse for service i Luxembourg.
   Sagsøgeren har nedlagt følgende påstande:
   
               —
            
            
               Artikel 2 i Kommissionens beslutning 2004/451/EF om afslutning af medlemsstaternes regnskaber over de udgifter, der finansieres af Den Europæiske Udviklings- og Garantifond for Landbruget, for regnskabsåret 2003, meddelt under nummer K(2004) 1699 (1), annulleres, for så vidt som bestemmelsen vedrører regnskaberne for Rural Payments Agency, Department of Agriculture and Rural Development, Forestry Commission og Countryside Council for Wales.
            
         
               —
            
            
               Det fastslås, at beslutningen om at udskille regnskaberne for Scottish Executive Environment and Rural Affairs Department er ulovlig, for så vidt som den er begrundet med manglende overholdelse af den stikprøvemetode, som er fastsat i Retningslinje nr. 8, udstedt af Kommissionens generaldirektorat VI (Landbrug) i juli 1998.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Kommissionens beslutning 2004/451 er truffet inden for rammerne af Rådets forordning (EF) nr. 1258/1999 (2) om finansiering af den fælles landbrugspolitik. Ved denne beslutnings artikel 2, som er anfægtet i denne sag, traf Kommissionen bestemmelse om at udskille regnskaberne for bl.a. de betalingsorganer, sagsøgeren har henvist til, og at lade disse regnskaber omfatte af en senere beslutning om afslutning.
   Sagsøgeren har anført, at beslutningen om at udskille regnskaberne for disse organers vedkommende udelukkende eller hovedsageligt var begrundet i, at den »stikprøve«-metode, som benyttes af Det Forenede Kongeriges National Audit Office med henblik på udarbejdelsen af revisionsberetningen og af attester for regnskaberne for 2003, afveg fra den særlige stikprøvemetode, som er foreslået i Retningslinje nr. 8.
   Til støtte for sine påstande har sagsøgeren for det første gjort gældende, at Kommissionen ikke har nogen retlig beføjelse til at kræve, at nationale attesterende organer benytter sig af den fremgangsmåde, som er fastlagt i en retningslinje, når den har anerkendt, at de betingelser, som er fastsat i forordning nr. 1258/99 samt i forordning nr. 1663/1995 (3), er opfyldt. Sagsøgeren har endvidere gjort gældende, at Kommissionen har begået en retlig fejl ved at udlægge sin egen retningslinje som en bindende retsregel. For det tilfælde, at det i strid med de af sagsøgeren nedlagte påstande skulle blive fastslået, at retningslinjen principielt kan være retligt bindende, gør sagsøgeren gældende, at retningslinjen er uklar, og at Kommissionens fortolkning heraf er i strid med retssikkerhedsprincippet. Sagsøgeren har også gjort gældende, at Kommissionens forsøg på at gennemtvinge sin egen fortolkning af Retningslinje nr. 8 er i strid med princippet om beskyttelse af den berettigede forventning. Kommissionens forsøg på at kontrollere den måde, hvorpå Det Forenede Kongeriges National Audit Office udøver sin sagkundskab, er ifølge sagsøgeren i strid med det subsidiaritetsprincip, som er fastlagt i EF-traktatens artikel 5, og som er kommet til udtryk i artikel 3, stk. 1, i forordning nr. 1663/95. Endelig har sagsøgeren anført, at for så vidt som Kommissionen vil hævde, at den anfægtede beslutning bygger på andre overvejelser, er den behæftet med en åbenbar skønsfejl.
   
      (1)  EUT L 155 af 30.4.2003, s. 123.
   
      (2)  EFT L 160 af 26.6.1999, s. 103.
   
      (3)  Kommissionens forordning nr. 1663/95 af 7.7.1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen, EFT L 158 af 8.7.1995, s. 6.